ડિરેક્ટર અભિષેક શર્મા અગાઉ ‘તેરે બિન લાદેન’ અને તેની સિક્વલ તથા ‘ધ શૌકીન્સ’ જેવી હળવીફુલ ફિલ્મો બનાવી ચૂક્યા છે. આ વખતે એમણે ભારતના 1998ના પોખરણ ખાતે કરેલા ન્યુક્લિયર ટેસ્ટનો પરમાણુ જેવો જ બારીક વિષય પકડ્યો છે. ઈ.સ. 1974ના ‘સ્માઈલિંગ બુદ્ધા’વાળા ટેસ્ટ, 1995ના પી.વી. નરસિંહ રાવની સરકાર વખતે આટોપી લેવા પડેલા ન્યુક્લિયર ટેસ્ટ અને ત્યાર પછી 1998ના ‘પોખરણ-2’ના સફળ ટેસ્ટ્સની ટાઈમલાઈન તથા તેની આસપાસની ઘટનાઓ વાંચો તો ખ્યાલ આવે કે આ કેટલો સંકીર્ણ અને સંવેદનશીલ મુદ્દો છે. શૂજિત સરકાર કે વિશાલ ભારદ્વાજ ટાઈપના ઝવેરીનુમા ફિલ્મમેકર્સ આવા પ્રોજેક્ટ હાથમાં લે તો તેનાં તમામ ઝીણાં ઝીણાં પાસાંનું ધ્યાન રાખે અને કોઈક ને કોઈક રીતે તેને ફિલ્મમાં સમાવી લે. અફસોસ કે રોકડીયા પેટ્રિયોટિઝમની પંચવર્ષીય યોજનામાં રળી લેવા માટે ડિરેક્ટર અભિષેક શર્મા અને એમની રાઈટિંગ ટીમે એવું કર્યું નથી. એમને ‘શું થયું હતું’ એ બતાવવા કરતાં ‘આમ થયું હોવું જોઈતું હતું’ એ કહેવામાં વધુ રસ હોય તેવું લાગે છે.